62024TO0257(01)_INF
Ordonanța vicepreședintelui Tribunalului din 19 iulie 2024 –Mazepin/Consiliul
(Cauza T‑257/24 R)
„Procedură de măsuri provizorii – Politica externă și de securitate comună – Măsuri restrictive în raport cu acțiunile Rusiei care subminează sau amenință integritatea teritorială, suveranitatea și independența Ucrainei – Înghețarea fondurilor și a resurselor economice – Cerere de măsuri provizorii – Fumus boni iuris – Urgență – Evaluare comparativă a intereselor”
1.
Măsuri provizorii – Suspendarea executării – Condiții de dispunere – Fumus boni iuris – Examinare prima facie a motivelor invocate în susținerea acțiunii principale – Acțiune împotriva unor acte ale Consiliului prin care numele reclamantului este menținut pe listele de înghețare a activelor – Motiv privind o eroare de apreciere a Consiliului care a fost sancționată deja de Tribunal prin anularea actelor anterioare ale Consiliului ce se întemeiază pe aceeași motivare – Motiv care, la prima vedere, nu este lipsit de un temei serios
[art. 278 TFUE; Regulamentul de procedură al Tribunalului, art. 156 alin. (4); Decizia 2014/145/PESC a Consiliului, astfel cum a fost modificată prin Deciziile (PESC) 2023/1767 și (PESC) 2024/847; Regulamentele nr. 269/2014, 2023/1765 și 2024/849 ale Consiliului]
(a se vedea punctele 21, 22 și 25-28)
2.
Procedură de măsuri provizorii – Suspendarea executării – Măsuri provizorii – Condiții de dispunere – Urgență – Prejudiciu grav și ireparabil – Prejudiciu rezultat din atingerea adusă continuării carierei profesionale prin menținerea numelui reclamantului pe listele de înghețare a activelor – Prejudiciu nepecuniar – Existența unei legături de cauzalitate între menținerea numelui reclamantului pe listele respective și prejudiciul invocat – Posibilitate ipotetică de reluare a carierei profesionale – Prejudiciu care nu poate fi reparat printr‑o despăgubire financiară
[art. 278 TFUE; Regulamentul de procedură al Tribunalului, art. 156 alin. (4); Decizia 2014/145/PESC a Consiliului, astfel cum a fost modificată prin Decizia (PESC) 2024/847; Regulamentele nr. 269/2014 și 2024/849 ale Consiliului]
(a se vedea punctele 29, 35-40, 42, 47 și 49)
3.
Măsuri provizorii – Suspendarea executării – Condiții de dispunere – Evaluare comparativă a tuturor intereselor în cauză – Măsuri restrictive adoptate având în vedere situația din Ucraina – Decizie de înghețare a fondurilor – Oameni de afaceri, persoane juridice, entități sau organisme care își desfășoară activitatea în sectoare economice care furnizează o sursă substanțială de venituri guvernului Federației Ruse și persoane asociate acestora – Preponderența interesului reclamantului de a‑și negocia recrutarea, de a participa la următoarele campionate de sport automobilistic și de a‑și urma cariera profesională în raport cu cel al Consiliului
[art. 278 TFUE; Regulamentul de procedură al Tribunalului, art. 156 alin. (4); Decizia 2014/145/PESC a Consiliului, astfel cum a fost modificată prin Decizia (PESC) 2024/847; Regulamentele nr. 269/2014 și 2024/849 ale Consiliului]
(a se vedea punctele 50, 51 și 56-65)
Dispozitivul
1)
Suspendă executarea Deciziei (PESC) 2024/847 a Consiliului din 12 martie 2024 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei și a Regulamentului de punere în aplicare (UE) 2024/849 al Consiliului din 12 martie 2024 privind punerea în aplicare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei, în măsura în care numele domnului Nikita Dmitrievich Mazepin a fost menținut pe lista persoanelor, entităților și organismelor cărora li se aplică aceste măsuri restrictive și doar în măsura în care se dovedește necesar pentru a‑i permite să își negocieze recrutarea ca pilot profesionist de Formula 1 sau ca pilot în alte campionate de sport automobilistic care se desfășoară exclusiv sau în parte pe teritoriul Uniunii Europene, precum și să participe la Grand Prix‑uri, teste, antrenamente și antrenamente libere de Formula 1 și la celelalte campionate, curse, teste, antrenamente și antrenamente libere de sport automobilistic care se desfășoară pe teritoriul Uniunii. În acest scop, domnul Mazepin este autorizat numai, în primul rând, să intre pe teritoriul Uniunii pentru a negocia și a încheia acorduri cu o echipă de cursă sau cu sponsori care nu au legătură cu activitățile domnului Dmitry Arkadievich Mazepin și nici cu persoane fizice sau juridice al căror nume este înscris pe listele care figurează în anexele la Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei și la Regulamentul (UE) nr. 269/2014 al Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei; în al doilea rând, să intre pe teritoriul Uniunii pentru a participa ca pilot titular, de rezervă sau de încercare la campionatele de Formula 1 ale Federației Internaționale de Automobilism (FIA) sau la alte campionate, antrenamente, teste sau antrenamente libere de sport automobilistic, inclusiv pentru a obține reînnoirea Super Licenței sale; în al treilea rând, să intre pe teritoriul Uniunii pentru examenele medicale impuse de FIA sau de echipa sa de cursă; în al patrulea rând, să intre pe teritoriul Uniunii pentru a urma programe de controale medicale și de antrenamente, inclusiv pe simulator; în al cincilea rând, să intre pe teritoriul Uniunii pentru a participa la activități de curse, de sponsorizare și de promovare la cererea echipei sale de cursă sau a sponsorilor săi; în al șaselea rând, să deschidă un cont bancar în care să îi poată fi virate un salariu, prime și avantaje provenind de la echipa sa de cursă și, în al șaptelea rând, să utilizeze contul bancar menționat și o carte de credit doar pentru a acoperi cheltuielile care îi permit unui pilot profesionist să călătorească pe teritoriul Uniunii, să negocieze și să încheie acorduri cu o echipă de cursă sau cu alți sponsori, să participe la campionate, Grand Prix‑uri, curse, antrenamente, teste sau antrenamente libere în statele membre ale Uniunii și să urmeze un program de controale medicale și de antrenamente.
2)
În cazul recrutării ca pilot de Formula 1 sau ca pilot în alte campionate de sport automobilistic care se desfășoară exclusiv sau în parte pe teritoriul Uniunii, domnul Mazepin trebuie să se angajeze să intre în competiții sub drapel neutru și să semneze angajamentul piloților cerut de FIA în acest scop.
3)
Respinge în rest cererea de măsuri provizorii.
4)
Revocă Ordonanța din 21 mai 2024, Mazepin/Consiliul (T‑257/24 R).
5)
Cererea privind cheltuielile de judecată se soluționează odată cu fondul.